CELEX: 62008TN0039
Language: sk
Date: 2008-01-22 00:00:00
Title: Vec T-39/08: Žaloba podaná 22. januára 2008 – Evropaїki Dynamiki/Komisia

12.4.2008   
            
            
               SK
            
            
               Úradný vestník Európskej únie
            
            
               C 92/34
            
         Žaloba podaná 22. januára 2008 – Evropaїki Dynamiki/Komisia
   (Vec T-39/08)
   (2008/C 92/69)
   Jazyk konania: angličtina
   Účastníci konania
   
      Žalobca: Evropaїki Dynamiki – Proigmena Systimata Tilepikoinonion Pliroforikis kai Tilematikis AE (Atény, Grécko) (v zastúpení: N. Korogiannakis, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie o posúdení ponuky žalobcu ako neúspešnej a uzavretí zmluvy s úspešným uchádzačom,
            
         
               —
            
            
               zaviazať Komisiu na náhradu škody vo výške 441 564,50 eur, ktorá žalobcovi vznikla v predmetnom verejnom obstarávaní,
            
         
               —
            
            
               zaviazať Komisiu na náhradu trov konania a iných nákladov, ktoré žalobcovi vznikli v súvislosti s touto žalobou, a to aj v prípade, ak bude žaloba zamietnutá,
            
         
               —
            
            
               zaviazať Komisiu na náhradu trov konania a iných nákladov, ktoré žalobcovi vznikli v súvislosti s touto žalobou.
            
         Žalobné dôvody a hlavné tvrdenia
   Žalobca predložil svoju ponuku ako odpoveď na vyhlásenie verejného obstarávania Komisiou, ktoré sa týkalo zriadenia, správy, zlepšovania, propagácie a údržby internetového portálu Komisie o e-learningu (elearningeuropa.info) (Ú. v. EÚ 2007/S 87-105977). Žalobca nesúhlasí s rozhodnutím žalovanej z 12. novembra 2007, ktorým bola zamietnutá žalobcova ponuka a žalobcovi bolo oznámené, že zmluva bude uzavretá s iným uchádzačom. Žalobca tiež žiada náhradu škody, ktorá mu bola údajne spôsobená verejným obstarávaním.
   Na podporu svojej žaloby žalobca tvrdí, že žalovaná sa dopustila zjavne nesprávneho posúdenia a neuviedla dôvody podľa článku 253 ES. Okrem toho žalobca uvádza, že žalovaná nerozlíšila kritériá hodnotenia ponúk od kritérií uzatvárania zmlúv pri hodnotení ponúk a uplatnila kritériá hodnotenia ponúk, ktoré neboli uchádzačom sprístupnené pred uplynutím lehoty na predloženie ponúk. Napokon žalobca tvrdí, že žalovaná porušila zásadu zákazu diskriminácie.